‘กสิกร’รุกกองทุน1ปีดอกเบี้ยขาขึ้นใกล้จบ
บลจ.กสิกรไทย คาดดอกเบี้ยขาขึ้นปีนี้ใกล้เต็มเพดาน ชวนผู้ลงทุนถือยาว 1 ปี รับผลตอบแทนดีกว่าลงทุน 3 เดือน ร่วม 1%
6 ก.ย. 2554

บลจ.กสิกรไทย คาดดอกเบี้ยขาขึ้นปีนี้ใกล้เต็มเพดาน ชวนผู้ลงทุนถือยาว 1 ปี รับผลตอบแทนดีกว่าลงทุน 3 เดือน ร่วม 1%
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า การปรับพอร์ตการลงทุนในช่วงนี้เพื่อล็อกเงินยาวขึ้นกับกองทุนตราสารหนี้อายุประมาณ 1 ปี เริ่มน่าสนใจมากกว่าลงทุนระยะสั้นๆ ที่รอการปรับขึ้นของอัตราดอกเบี้ยเหมือนช่วงที่ผ่านมา เพราะโอกาสที่ดอกเบี้ยนโยบายในปีนี้จะปรับขึ้นอีกมีไม่มาก เนื่องจากเงินเฟ้อน่าจะใกล้จุดสูงสุดแล้วจากปัจจุบันอยู่ที่ 4.29% 
“สัญญาณการชะลอตัวทางเศรษฐกิจทั่วโลกเริ่มชัดเจนขึ้น ไทยเองก็ปรับลดเป้าการเติบโตปีนี้ลง 0.5% ประกอบกับนโยบายของรัฐที่ลดราคาน้ำมันลงอาจช่วยชะลอเงินเฟ้อไม่ให้สูงขึ้น โดยสิ้นปีนี้คาดว่าดอกเบี้ยนโยบายน่าจะอยู่ที่ประมาณ 3.50- 3.75%” น.ส.ยุพาวดี กล่าว 
อย่างไรก็ตาม ระหว่างวันที่ 6-12 ก.ย. บริษัทจะเสนอขายกองทุนเปิดเค ตราสารหนี้ต่างประเทศ 1 ปี พี (KFF1YP) คาดผลตอบแทนสุทธิ 4.20% ต่อปี ซึ่งสูงกว่ากองทุนตราสารหนี้อายุ 3 เดือนที่เปิดขายล่าสุดประมาณ 1% โดยจะลงทุนในตราสารหนี้และเงินฝากสถาบันการเงินในต่างประเทศ ซึ่งบริษัทมีแผนออกกองทุน 1 ปีต่อเนื่องทุกสัปดาห์